Intervista fuq NET FM Qed niġi intervistat fuq NET FM.Segwu live. Il-Kap tal-Partit Nazzjonalist Bernard Grech stqarr li l-isfruttament tal-ambjent fil-pajjiż qed ikun ta' xkiel għas-saħħa mentali u fiżika tan-nies. Intervistat minn Jerome Caruana Cilia fuq l-istazzjon tar-radju tal-partit NET FM, Dr Grech fakkar li meta l-Maltin ifittxu postijiet biex isiefru, jagħżlu pajjiżi li jissalvagwardjaw l-ambjent tagħhom u jagħtu prijorità lis-saħħa mentali tal-poplu. "Għalhekk iffurmajt il-grupp PN Greens biex nuri li l-PN fil-Gvern huwa lest li jipproteġi l-ambjent tal-pajjiż u jagħti prijorità lin-nies tal-pajjiż," sostna Grech. X'qal Grech fuq il-pjanijiet lokali tal-2006? "Il-PN mhux se jreġġa' lura l-pjanijiet lokali tal-2006" Hu semma wkoll li kien hemm numru sostanzjali ta' nies li ngħaqdu mal-partit biex jissieħbu ma' dan il-grupp. "Anke nies li għadhom ma jridux jingħaqdu mal-partit urew is-sodisfazzjon tagħhom għal dan il-grupp u offrewlna xi pariri fit-tmexxija tal-grupp," kompla jgħid Grech. "Il-marina f'Marsaskala se tkun biss għas-sinjur u ħadd iktar" Bernard Grech esprima r-rabja tiegħu lejn il-pjanijiet għal marina ġdida f'Marsaskala li fi kliemu se tneħħi ħafna mill-art pubblika. "Il-Gvern wera li jimpurtah biss mis-sinjuri meta ħabbar li se tinbena marina f'Marsaskala. Din il-marina se tkeċċi lil dawk in-nies li għandhom dgħajjes żgħir bħal sajjieda u dilettanti u se tħammeġ il-bajja għall-għawwiema," argumenta Grech. Il-ġimgħa l-oħra, il-Ministru għall-Infrastruttura Ian Borg stqarr li l-marina hija bżonjuża għax "il-Maltin qed jixtru ħafna dgħajjes u hawn il-ġid fil-pajjiż". Ian Borg fuq il-marina f'Marsaskala: Il-yacht marina bżonjuża għax il-Maltin qed jixtru ħafna dgħajjes – Ian Borg "Lest nindirizza l-inġustizzji li saru taħt Gvernijiet Laburisti u Nazzjonalisti" Dwar it-twaqqif tal-Bord tal-Inġustizzji, Grech fakkar li ħafna nies huma vittmi ta' inġustizzji mill-Gvern innifsu. Il-Bord huwa magħmul minn tliet esperti li se jinvestigaw l-ilmenti ta' nies li "sofrew minn inġustizzji u diskriminazzjoni fuq il-post tax-xogħol mill-amministrazzjoni pubblika". Aqra aktar: Il-PN jaħtar bord ta' esperti "biex jindirizza l-inġustizzji soċjali" Il-Kap tal-PN qal li l-Bord huwa ħerqan biex jinvestiga l-ħafna abbużi li saru minn Gvernijiet preċedenti u ammetta li anke l-Partit Nazzjonalista naqas lil ċertu nies. "Naf li ma nistgħux insewwu dak li ġara fil-passat imma ninsab fiċ-ċert li l-PN fil-Gvern se jkun jista' jiżgura futur aħjar għal kulħadd," wiegħed Grech. "Edward Scicluna naqas milli jieħu azzjoni fuq il-Bank Pilatus" Ftit jiem wara li l-Bank Pilatus ġie mmultat kważi €5 miljun, Bernard Grech stqarr li l-Ministru tal-Finanzi ta' dak iż-żmien Edward Scicluna naqas milli jinvestiga l-akkużi li ħarġu. Il-Bank Pilatus ġie mmultat aktar minn €4.9 miljun minħabba nuqqas 'serju u sistematiku' li jimxi mal-liġijiet kontra l-ħasil tal-flus. Aqra aktar: Il-Bank Pilatus immultat €4.9 miljun talli ffaċilita l-ħasil tal-flus "Ir-relazzjoni misterjuża bejn il-Gvern u Pilatus turi kemm il-kredibbilità tiegħu waqgħet fix-xejn. Ftakru li l-pajjiż ġie greylisted minħabba l-istat prekarju tas-settur finanzjarju u minħabba dan, it-tajjeb se jeħel mal-ħażin." "Is-survey tal-MaltaToday juri li l-PN qed jagħmel progress" Dwar l-istħarriġ ta' MaltaToday li wera li l-Partit Nazzjonalista qed jikseb aktar sapport, Grech qal li surveys bħal dawn juru li x-xogħol tal-partit mhuwiex għalxejn. "Għalkemm ma norbotx kollox fuqu, jien nara dawn is-surveys bħala għodda tajba biex il-partit jara jekk hux qed jieħu t-triq it-tajba," qal Grech. .td_uid_3_61362a28094cc_rand.td-a-rec-img{text-align:left}.td_uid_3_61362a28094cc_rand.td-a-rec-img img{margin:0 auto 0 0}